কলেজ ফেস্টের শেষে মদ্যপ অবস্থায় অশালীন আচরণ। প্রতিবাদ করায় এলাকার বাসিন্দাদের বেধড়ক পেটালেন ছাত্ররা। গুরুতর আহত তিনজন। গতরাতে এঘটনা ঘটেছে উত্তর কলকাতার বিদ্যাসাগর কলেজে। ঘটনায় অভিযোগের তির TMCP-র ইউনিট প্রেসিডেন্ট মিঠুন যাদবের দিকে। এই ঘটনায় সংগঠনের ৫ জনকে শোকজ করেছে TMCP। তিনদিন ধরে ফেস্ট চলছিল বিদ্যাসাগর কলেজে। বুধবার ছিল শেষদিন। অনুষ্ঠান শেষ হয়ে যাবার পরও  রাতে  কলেজ চত্বরের বাইরে জটলা করছিলেন বেশকয়েক ছাত্রছাত্রী। পাড়া প্রতিবেশীর অভিযোগ, গলির মধ্যে ঢুকে  মদ্যপ অবস্থায় আপত্তিকর আচরণ করছিলেন ছাত্রছাত্রীরা। পাড়ার কয়েকজন যুবক আপত্তি করায় বাঁশ দিয়ে তাঁদের বেধড়ক পেটাতে শুরু করেন ওই ছাত্ররা। স্থানীয় যুবকদের এভাবে মার খেতে দেখে এগিয়ে আসেন বাকিরা। তাদের ওপরেও ইট, কাঠ . বাঁশ নিয়ে  ঝাঁপিয়ে পড়েন মদ্যপ ছাত্ররা। গুরুতর আহত হন তিনজন। বেগতিক দেখে TMCP নেতা তমোঘ্ন ঘোষকে ফোন করেন এলাকার মানুষ। যদিও, ঘটনার সঙ্গে কলেজের ছাত্রদের জড়িত থাকার কথা মানতে নারাজ কলেজের প্রিন্সিপাল। বুধবার রাতেই অভিযোগ দায়ের করা হয় আমহার্স্ট স্ট্রিট থানায়।